Могао бих бити ја...

Све што је у вези са археологијом ми је интересантно и одувек ме то опчињавало. Позната је чињеница да се налазимо на подручју које је некада било изузетно насељено. С обзиром на то да је доба Византије, Римљана, а касније Турака, оставило неке своје трагове цивилизације на нашем тлу.

Увек се загледам да ли у најнеобичнијем камену постоји неки знак који би упутио из ког времена нам је стигао. Посебно ми пажњу привлачи рушевина Црквице поред реке која сасвим сигурно крије велику историју. Постоје трагови некадашње лепоте, али ће се временом изгубити сваки траг који би упутио из ког је уопште века и ко ју је могао саградити.

Мене у суштини јако интересују ти остаци грађевина или предмета који се с времена на време одлуче појавити из неког мрачног угла непознатих цивилизација. Међутим, одувек сам био такав, могао сам сатима да скупљам камење чудних боја и облика, да у потоку покушавам да пронађем необичне предмете које бујица повуче са собом.

Моји родитељи кажу да од те професије нећу имати користи у животу! Можда су у праву, али ја мислим да у животу треба радити ствари које те чине срећним. А уосталом увек могу да се бавим породичним послом, можда у пролазима између воћака плуг на светлост дана донесе нешто што ће ми остварити дечачке снове и испричати своје тајне!

Знам да је археологија наука која се базира на материјалним остацима и то ме одушевљава. Било која средња школа која би ме кроз окриље испратила на пут ка археологији је за мене и више него прихватљива.

*Дејан Антић VIII3*